ROZHODNUTIE KOMISIE
zo 16. mája 2007,
ktorým sa udeľuje výnimka, o ktorú požiadalo Francúzsko na základe rozhodnutia 2006/804/ES o harmonizácii rádiového frekvenčného spektra pre zariadenia rádiofrekvenčnej identifikácie (RFID) prevádzkované v ultravysokofrekvenčnom pásme (UHF)
[oznámené pod číslom K(2007) 2084]
(Iba francúzske znenie je autentické)
(2007/346/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 5,
so zreteľom na rozhodnutie Komisie 2006/804/ES z 23. novembra 2006 o harmonizácii rádiového frekvenčného spektra pre zariadenia rádiofrekvenčnej identifikácie (RFID - radio frequency identification) prevádzkované v ultravysokofrekvenčnom pásme (UHF - ultra high frequency) (2), a najmä na jeho článok 3 ods. 2,
keďže:
(1)
Vzhľadom na to, že rozhodnutie 2006/804/ES by ovplyvnilo frekvenčné pásmo v rozmedzí 865,6 až 867,6 MHz, Francúzsko predložilo žiadosť o udelenie prechodnej výnimky z uvedeného rozhodnutia s odôvodnením, že toto pásmo sa v súčasnosti využíva výhradne a priamo len pre zariadenia, ktoré slúžia na obranné účely a používajú sa v záujme verejnej bezpečnosti a ktoré nepripúšťajú vysoké úrovne vysielania v určitých zemepisných oblastiach.
(2)
Francúzsko si preto vyžiadalo možnosť obmedziť úrovne vysielania v tomto pásme v určitých zónach pod úrovne vymedzené na základe rozhodnutia 2006/804/ES.
(3)
Francúzsko poskytlo k svojej žiadosti postačujúce odôvodnenie technického charakteru, ktoré vyplýva zo štúdií kompatibility vypracovaných francúzskou Národnou agentúrou pre rádiové frekvenčné pásma (Agence nationale des fréquences) a Európskou konferenciou poštových a telekomunikačných správ CEPT, a zároveň zohľadnilo faktory, ktoré sú súčasťou negatívnej interferencie pri používaní zariadení rádiofrekvenčnej identifikácie RFID a vojenského vybavenia a ktorými sú napríklad vysielací výkon, hustota prevádzky a pracovné cykly.
(4)
Aj keď táto žiadosť vyjadruje požiadavku aspoň minimálnej miery ochrany pre vojenské vybavenie, nezavádzajú sa tu zbytočné obmedzenia v zmysle rádiového frekvenčného pásma alebo zemepisného dosahu. Dotknutá by bola len veľmi obmedzená časť územia Francúzska; nebránilo by sa neprimeraným spôsobom aktivitám v okolí mestských oblastí a oblasti, ktorých sa žiadosť týka, by boli obmedzené na vidiecke oblasti a neprekrývali by sa s väčšími mestami. Používanie RFID by bolo naďalej povolené v určitých oblastiach, i keď so zníženým výkonom. Uznanie výnimky by celkovo nemalo významný dosah na využívanie technológií RFID vo Francúzsku.
(5)
Obmedzenie by sa malo týkať len výnimočných prípadov a malo by platiť len počas obmedzeného obdobia. Francúzsko by po troch rokoch podalo správu o vývoji technológií a ich využívaní ozbrojenými silami a o uplatňovaní obmedzenia. Správa by obsahovala všetky skutočnosti a výsledky meraní zistené počas tohto trojročného obdobia.
(6)
Podľa náznakov by Francúzsko chcelo zavádzať nové vojenské vybavenie, ktoré by pri prevádzke neprekročilo hladinu vysielania stanovenú v rozhodnutí 2006/804/ES, len čo by bola dostupná nová technológia; vzhľadom na čas nevyhnutný na vývoj technológií Francúzsko naznačilo, že v prípade potreby bude vyžadovať obnovenie tejto výnimky vždy po uplynutí troch rokov, a to najneskôr do roku 2020. Naďalej však platí, že takáto výnimka sa udeľuje len za mimoriadnych okolností a mala by byť predĺžená len v prípade, ak je naozaj potrebná a dostatočne odôvodnená.
(7)
Členovia Výboru pre rádiové frekvenčné spektrum na svojom stretnutí, ktoré sa konalo 4. až 5. decembra 2006, naznačili, že proti udeleniu tejto prechodnej výnimky nemajú žiadne námietky.
(8)
Vyžadované obmedzenie by nespôsobilo neprimeraný odklad implementácie rozhodnutia 2006/804/ES ani nevytvorilo neprípustné rozdielnosti v rámci hospodárskej súťaže alebo právnej úpravy v členských štátoch. Žiadosť je oprávnená a udelenie prechodnej výnimky by bolo primerané snahe uľahčiť úplnú implementáciu rozhodnutia 2006/804/ES,
PRIJALA TOTO ROZHODNUTIE:
Článok 1
Žiadosť Francúzska vo forme listu z 23. februára 2007 (SG/CDC/2007/A/1821) ďalej obmedzovať vysielací výkon v rámci rádiového frekvenčného pásma v rozmedzí 865,6 až 867,6 MHz pre zariadenia rádiofrekvenčnej identifikácie (RFID) prevádzkované na území Francúzska sa týmto schvaľuje ako výnimka z rozhodnutia 2006/804/ES za podmienok stanovených v tomto rozhodnutí.
Článok 2
V rámci rádiového frekvenčného pásma v rozmedzí 865,6 až 867,6 MHz maximálny výkon/intenzita poľa nesmie prevýšiť efektívne vyžiarený výkon (ERP) 500 mW v zónach, ktoré sú uvedené v prílohe.
Článok 3
Do 30. júna 2010 Francúzsko predloží správu o implementácii tohto rozhodnutia.
Článok 4
Účinnosť tohto rozhodnutia sa skončí 31. decembra 2010.
Článok 5
Toto rozhodnutie je určené Francúzskej republike.
V Bruseli 16. mája 2007